VSL Sklep I Cp 718/2021
Sodna praksa višjih sodišč, 2021-05-24

Brigita Markovič (preds.), dr. Vesna Bergant Rakočević (poroč.), Irena Veter

DEDNO PRAVO - STVARNO PRAVO - ZEMLJIŠKA KNJIGA

užitek - osebna služnostna pravica - služnost dosmrtne rabe nepremičnine - pravica dosmrtnega uživanja - podatki o pravici, ki se vpišejo v zemljiško knjigo - osebni podatki

V sklepu o dedovanju z dne 3. 2. 2020 je pritožnica z vsemi osebnimi podatki razglašena za dedinjo in volilojemnico. V pritožbi ne navaja, kateri njen osebni podatek, ki se po ZZK-1 vpisuje v zemljiško knjigo, manjka. Tudi glede njene pravice užitka je v izpodbijanem sklepu navedeno oziroma razglašeno ter v zemljiško knjigo odrejen vpis, da gre za dosmrtno osebno brezplačno služnostno pravico užitka nepremičnin. Dosmrtno pomeni, da traja do njene smrti, zato ni jasno, kaj v tem pogledu pritožnica pogreša. Sklep sodišča prve stopnje z dne 3. 2. 2020 v povezavi z izpodbijanim sklepom tako vsebuje vse podatke, ki se po določbah ZZK-1 vpisujejo v zemljiško knjigo.

Pritožba se zavrne in se sklep sodišče prve stopnje potrdi.

1. Sodišče prve stopnje je izdalo sklep, s katerim je na pritožbo pritožnice delno spremenilo svoj sklep z dne 3. februarja 2020, in sicer tako, da je (zanjo) razglasilo volilo dosmrtne osebne brezplačne služnostne pravice užitka nepremičnin po 230. čl. Stvarnopravnega zakonika (SPZ) na navedenih nepremičninah (II. tč. izreka sklepa). Zemljiški knjigi je odredilo, da pri navedenih nepremičninah vpiše dosmrtno brezplačno osebno služnostno pravico užitka na ime volilojemnice, pritožnice, in sicer z njenim naslovom, rojstnim datumom in EMŠO (IV.).

2. Zoper sklep se volilojemnica pritožuje, pravi, da iz vseh razlogov. Meni, da je sklep delno še vedno nezakonit in da v II. in IV. točki še vedno niso upoštevane vse določbe 3.2.2. poglavja Zakona o zemljiški knjigi (ZZK-1). Meni, da ga je treba dopolniti s podatkom, da je imetnica služnosti volilojemnica z vsemi njenimi osebnimi podatki in da služnost traja do njene smrti.

4. Pritožbeno sodišče ugotavlja, da je v sklepu o dedovanju z dne 3. 2. 2020 pritožnica z vsemi osebnimi podatki razglašena za dedinjo in volilojemnico. V pritožbi ne navaja, kateri njen osebni podatek, ki se po ZZK-1 vpisuje v zemljiško knjigo, manjka. Tudi glede njene pravice užitka je v izpodbijanem sklepu navedeno oz. razglašeno ter v zemljiško knjigo odrejen vpis, da gre za dosmrtno osebno brezplačno služnostno pravico užitka nepremičnin. Dosmrtno pomeni, da traja do njene smrti, zato ni jasno, kaj v tem pogledu pritožnica pogreša. Sklep sodišča prve stopnje z dne 3. 2. 2020 v povezavi z izpodbijanim sklepom tako vsebuje vse podatke, ki se po določbah 3. 2. 2. poglavja ZZK-1 (Podatki o pravici, ki se vpišejo v zemljiško knjigo) vpisujejo v zemljiško knjigo, konkretno po 1. in 2. odst. 14 čl. ZZK-1: ((1) Pravica se vpiše tako, da se označi vrsta te pravice. (2) Pri vpisu pridobitve pravice se vpišejo podatki o osebi, ki je imetnik ali imetnica te pravice, če zakon ne določa drugače.).

5. Zato je pritožbeno sodišče pritožbo kot neutemeljeno zavrnilo in potrdilo sklep sodišča prve stopnje (2. tč. 365. čl. Zakona o pravdnem postopku v zvezi s 163. čl. Zakona o dedovanju).

Zakon o zemljiški knjigi (2003) - ZZK-1  - člen 14

Stvarnopravni zakonik (2002) - SPZ  - člen 230

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.